open-index/open-wikipedia-markdown huggingface dataset:
Berylliumnitraatti

**Berylliumnitraatti** (Be(NO3)2) on beryllium- ja nitraatti-ionien muodostama epäorgaaninen ioniyhdiste. Yhdistettä voidaan käyttää kaasulamppujen valmistukseen.

## Ominaisuudet, valmistus ja käyttö
Huoneenlämpötilassa berylliumnitraatti on valkoista tai kellertävää kiteistä ja hygroskooppista ainetta. Siitä tunnetaan useita kidevedellisiä muotoja kuten mono-, tri- ja tetrahydraatit [Be(NO3)2·H2O, Be(NO3)2·3H2O ja Be(NO3)2·4H2O]. Kuumennettaessa kidevesi poistuu rakenteesta, mutta yhdiste alkaa hajota berylliumoksidiksi ja typen oksideiksi. Berylliumnitraatti liukenee erittäin hyvin veteen ja liukenee myös etanoliin.

Berylliumnitraattia valmistetaan neutraloimalla berylliumhydroksidia tai -karbonaattia typpihapolla. Sitä muodostuu myös berylliumin ja typpihapon reagoidessa.
:Be(OH)2 + 2 HNO3 → Be(NO3)2 + 2 H2O

Berylliumnitraattia on käytetty kaasulamppujen hehkusukkien valmistukseen. Yhdisteestä voidaan myös valmistaa berylliumoksidia.

## Lähteet
Niila-Ville Laitinen

**Niila-Ville Laitinen** (s. 3. lokakuuta 1989)  on suomalainen futsalmaalivahti, joka edustaa seurajoukkuetasolla Kampuksen Dynamoa. Laitinen kuuluu myös Suomen futsalmaajoukkueen maalivahtinelikkoon yhdessä Antti Koivumäen, Kasper Kankaan ja Juha-Matti Savolaisen kanssa.

## Lähteet
Klas Stigzelius

**Klas Kristian Evert Stigzelius** (16. maaliskuuta 1936 Käkisalmi – 3. heinäkuuta 2019 Helsinki) oli suomalainen yrittäjä ja yritysjohtaja, joka sai teollisuusneuvoksen arvonimen.

Stigzeliuksen vanhemmat olivat insinööri Axel Evert Stigzelius ja Laila Matilda Sohlman ja puoliso vuodesta 1960 Rauni Hilkka Orvokki Jääskeläinen. Stigzelius suoritti keskikoulun ja meni opiskelemaan insinööriksi Ruotsiin, mutta joutui palamaan takaisin hoitamaan isänsä perustamaa Rautatyö-yhtiötä tämän sairastuttua. Vaikka isä oli muodollisesti yhtiön johdossa vuoteen 1963, Stigzelius vastasi siitä veljineen ja työskenteli vuodesta 1957 yhtiön teknisenä johtajana. 

Toimitusjohtajaksi 1963 tultuaan Stigzelius vaikutti osaltaan siihen, että yritys keskittyi teollisuuden kuljetuslaitteisiin, erityisesti trukkeihin, mukaan lukien vihivaunut eli automaattitrukit. Yrityksen kansainvälistymisen yhteydessä sen nimeksi tuli Rocla vuonna 1979. Eläkkeelle 1994 jäänyt Stigzelius oli työuransa aikana ollut aktiivinen alansa yhteistyössä ja toimi vielä vuoteen 2001 asti Roclan hallituksessa. Teollisuusneuvoksen arvonimen hän sai vuonna 1989, vuoden yritysjohtajaksi materiaalitalouden alalta hänet valittiin 1990 ja seuraavana vuonna hän sai valtakunnallisen yrittäjäpalkinnon.

## Lähteet
Näsisaari

**Näsisaari** on  12 hehtaarin kokoinen  Tampereen Näsijärveen rakennettu  tekosaari. Se sijaitsee noin kolmen kilometrin päässä keskustasta luoteeseen nykyisessä Hiedanrannan kaupunginosassa; ennen Hiedanrannan perustamista saaren alue jakautui Lielahden ja Santalahden kaupunginosien kesken. Saaren läpi on rakennettu Tampereen raitiotieverkon toinen rakennusvaihe. Myöhemmin tekosaarelle voidaan rakentaa uusi noin 5&nbsp;000 asukkaan Järvikaupungiksi nimetty asuinalue. Järven täyttäminen aloitettiin helmikuussa 2022 osana rakentamisen ensimmäistä vaihetta. Raitioliikenne saaren läpi aloitettiin tammikuussa 2025. Järvikaupungin alueelle on tarkoitus avata myöhemmin raitiotiepysäkki.

## Historia
Tampere haki heinäkuussa 2017 vesistötäyttölupaa Näsijärven Vaitionaron ranta-alueelle Lielahdessa. Suunnitelmissa oli rakentaa alueelle puisto, jalankulun ja pyöräilyn väyliä ja myöhemmin raitiotielinja. Pirkanmaan ely-keskuksen aluehallintovirastolle jättämän lausunnon mukaan järven täyttäminen vaarantaisi pohjavesialueen. Länsi- ja Sisä-Suomen aluehallintovirasto myönsi Tampereelle luvan rannan täyttöön lokakuussa 2018. Pirkanmaan ELY-keskus, Tampereen ympäristönsuojeluyhdistys ry ja Suomen luonnonsuojeluliiton Pirkanmaan piiri ry valittivat asiasta Vaasan hallinto-oikeuteen. Joulukuussa 2019 Vaasan hallinto-oikeus kumosi Tampereen kaupungille myönnetyn luvan, koska täyttö aiheuttaa riskin pohjavedelle.

Helmikuussa 2019 Tampereen kaupunki haki lupaa saaren rakentamista varten Näsijärveen. Tarkoituksena olisi jättää 36 metriä leveä kanava rantaviivan ja saaren väliin. Länsi- ja Sisä-Suomen aluehallintovirasto myönsi tammikuussa 2020 luvan tekosaaren rakentamiseksi. Päätöksestä jätettiin valitus hallinto-oikeuteen. Helmikuussa 2021 Vaasan hallinto-oikeus hylkäsi tekosaaresta jätetyn valituksen. Tampereen ympäristönsuojeluyhdistys ry jätti jatkovalituksen päätöksestä. 16. joulukuuta 2021 korkein hallinto-oikeus myönsi Tampereen kaupungille luvan Näsisaaren rakentamiseen. Järven täyttäminen alkoi helmikuussa 2022 kalliolouheen viemisellä järveen. Louhetta saatiin Tampereen keskustan eteläpuolelle rakennettavalta Sulkavuoren maanalaisesta jätevesien keskuspuhdistamosta. Pohjaveden suojelemiseksi Tampereen kaupunki asetti saaren ympäri suojaverhon, joka ulottuu vedenpinnasta järvenpohjaan ja jonka on tarkoitus estää rakentamisesta aiheutuvien samentumien leviämistä.

## Lähteet
Jere Intala

**Jere Intala** on suomalainen futsalpelaaja, joka edustaa jyväskyläläistä Kampuksen Dynamoa. Intala oli mukana KaDyn Suomen mestaruuden kaudella 2020-21 voittaneessa joukkuessa. Intala kuuluu myös Suomen futsalmaajoukkueeseen, jossa hän debytoi vuonna 2021. Hän on tähän asti pelannut yhdessä maaottelussa. 

Intala on tamperelaisen PP-70:n kasvatti.

## Lähteet
Tuukka Pikkarainen

**Tuukka Pikkarainen** (s. 7. tammikuuta 1998) on suomalainen futsalpelaaja. Seurajoukkuetasolla Pikkarainen edustaa FC Kemiä, jonka kapteenina hän toimi Futsal-Liigakaudella 2020–2021. FC Kemi voitti kaudella SM-hopeaa. 

Pikkarainen kuuluu myös Suomen futsalmaajoukkueeseen. Hän on pelannut maajoukkueessa 19 ottelua ja tehnyt kolme maalia.

## Lähteet
Companion

**Companion** on Skepticismin studioalbumi, joka julkaistaan 24. syyskuuta 2021. Albumi pääsi Rolling Stone-lehden vuoden parhaimpien metallialbumien listalle sijalle kahdeksan.
## Kappaleet
# 
# 
# 
# 
# 
#  

## Kokoonpano
* Lasse Pelkonen – rummut
* Jani Kekarainen – kitara
* Eero Pöyry – Koskettimet
* Matti Tilaeus – laulu

## Arvostelut
* Imperiumi: 7/10
* Inferno: 

## Lähteet

## Aiheesta muualla
* 
*
Vilho Timonen

**Vilho Timonen** (28. maaliskuuta 1904 Luusalmi, Uhtua, Vienan  Karjala – 20. tammikuuta 1977 Nurmijärvi) oli vienankarjalaista syntyperää oleva suomalainen opettaja, joka oli aktiivi karjalaisten asioiden puolestapuhuja.

Timonen oli ehtinyt jo Vienassa ollessaan luoda pohjaa opettajanuralleen käymällä paikallisen esiseminaarin Uhtualla. Hän jatkoi Suomeen siirryttyään opintojaan Jyväskylän seminaarissa, josta hän valmistui kansakoulunopettajaksi vuonna 1928. Samana vuonna hän sai Karvonen sai Suomen kansalaisuuden.

Vilho Timonen toimi kansakoulunopettajana karjalaisten asumisalueilla. Vuosina 1928-1931 Suojärvellä, 1931-1939 Harlussa ja 1939-1967 Lappeenrannassa Kaukaan kansakoulussa. Vuosina 1955-1967 hän toimi koulunjohtajana. Eläköidyttyään hän muutti asumaan Keravalle.

Suomessa ollessaan Timonen ajoi kotiseutunsa Vienan Karjalan asiaa jo opiskeluaikana toimien Jyväskylän seminaarin karjalaisseuran puheenjohtajana. Työuransa aikana 1930-luvulla hän oli mukana karjalaisissa kulttuurijärjestöissä. Hän oli myös Akateemisen Karjala-Seuran (AKS) jäsen.

Asevelvollisuuden Timonen suoritti Viipurin rykmentissä ja kävi sen yhteydessä upseerikoulutuksen vuosina 1930-1931. Talvisodassa Timonen oli joukkueenjohtajana ja komppanianpäällikkönä Karjalankannaksella. Jatkosodassa hän oli aluksi kapteeniksi ylennettynä rintamaupseerina. Järjestettäessä Itä-Karjalan hallintoa hän oli AKS:läisenä aktiivisti mukana 20. heinäkuuta 1941 Vuokkiniemessä pidetyssä kansalliskokouksessa, jossa hänet valittiin Karjalan Vapausliikkeen johtoryhmään. Luotaessa Itä-Karjalan hallintoa kesällä 1941 hänestä tuli Itä-Karjalan sotilashallinnon koulutoimiston päällikkö. Hän osallistui myös itäkarjalaisten heimoaktiivien perustaman ''Itä-Karjala'' -lehden julkaisemiseen toimien vuosina 1943-1944 sen päätoimittajana.

Sotilaana ollessaan sotien aikana hän sai Suomen Vapaudenristin 3. ja 4. luokan kunniamerkit sekä siviliansioistaan Suomen Leijonan ritarikunnan ritarimerkin.

## Lähteet

## Lähteet
*
V. Rantanen ja Teräksen varjo

**V. Rantanen ja Teräksen varjo** on samannimisen kokoonpanon EP, joka julkaistiin 10. joulukuuta 2021. EP sisältää neljä Viljo Rantasen Teräsbetonille säveltämästä kappaleesta, jotka eivät päätyneet levylle. Kappaleeseen ”Selkä” on tehty musiikkivideo.
## Kappaleet
# 
# 
# 
# 

## Kokoonpano
* Viljo Rantanen – kitara
* Antto Tuomainen – rummut
* Johannes Tolonen – basso
* Marcus Lång – laulu

## Lähteet
Dareion

**Dareion** () eli **Darieion** (, ) oli antiikin aikainen kaupunki ja kaupunkivaltio (*polis*) Myysiassa Vähän-Aasian luoteisosassa nykyisen Turkin alueella. Sen tarkkaa sijaintia ei tunneta.

Myöskään Dareionin historiasta ei tiedetä juuri mitään. Kaupunki on luetteloitu nykytutkimuksessa polikseksi siksi, että se kuului klassisella kaudella 400-luvulla eaa. Ateenan johtamaan Deloksen meriliittoon, ja esiintyy liiton verotusluetteloissa vuonna 425/424 eaa. Tässä yhteydessä kaupunki mainitaan Myysian kaupunkina. Stefanos Byzantionlainen puolestaan kutsuu sitä Fryygian kaupungiksi.

## Lähteet
Hohe Tauernin kansallispuisto

**Hohe Tauernin kansallispuisto** (saks. *Nationalpark Hohe Tauern*) on luonnonsuojelualue Itävallassa. Se on Itävallan vanhin ja laajin kansallispuisto. Puisto käsittää suuren osan Itä-Alppien vuorista, ja se on n. 100 km pitkä itä-länsi-suunnassa ja n. 40 km pohjois-etelä-suunnassa. Kuuluisat Krimmlerin putoukset sijaitsevat puiston läntisimmässä osassa.

## Historia
Hohe Tauernin kansallispuisto perustettiin 1981 Glocknerin ja Schobergin vuoriryhmien alueelle Kärntenissä; sen koko oli tuolloin 186 km2. Sitä on laajennettu useaan otteeseen 1980- ja 1990-luvuilla. Viimeisin ja pienin laajennus tapahtui 2011, ja käsitti vain 21 km2 Fleißtalin laaksossa Kärntenissä. Nykyään puiston koko on 1856 km2.

Suurin osa puiston alueesta, 1212 km2, on kokonaan suojeltua ydinvyöhykettä (saks. *Kernzone*). Loput 644 km2 muodostavat ulkovyöhykkeen (*Außenzone*), missä maa- ja metsätalouden harjoittaminen on sallittua.

## Luonto
Puiston pinta-alasta 54% on jäätikköjä, rakkaa, paljaita kallioseinämiä ja varvukkoa, 32% on alppiniittyjä ja laitumia, 9% on metsää, 4% pensaikkoa (leppiä ja vuorimäntyjä), ja 1% vesistöjä. Hohe Tauernin alueella on 322 jäätikköä ja 279 jokea ja puroa, joista 57 saa alkunsa jäätikköjen sulamisvesistä, sekä n. 200 yli 3000 m korkuista vuorenhuippua; korkein näistä on Grossglockner, joka on myös koko Itävallan korkein vuori.

### Kasvillisuus
Kansallispuistosta tavataan n. 3500 kasvilajia. Tunnetuimpia ovat rauhoitettu alppitähti, ruostealppiruusu ja lehtirikot. Hohe Tauernin alueella on myös vanhoja lehtikuusi- ja sembramäntymetsiä, kuten 600-vuotias Zedlacherin metsä Tirolissa.

### Eläimistö
Hohe Tauernin kansallispuiston alueella on yli 15 000 eläinlajia. Niistä tunnetuimmat ovat partakorppikotka, maakotka, alppivuohi, gemssi ja alppimurmeli. Muita eläinlajeja ovat mm. hanhikorppikotka, vuoripuroissa elävä taimen, kiiruna ja hippiäinen.

## Lähteet

## Aiheesta muualla
* Hohe Tauernin kansallispuiston kotisivut
Doriskos

**Doriskos** (, ) oli antiikin aikainen kaupunki Traakiassa nykyisen Kreikan alueella. Se sijaitsi noin kaksi kilometriä etelään nykyisestä Féresin kaupungista.

Doriskos sijaitsi Traakian rannikolla Hebros-joen suun länsipuolella olleella tasangolla, joka sai kaupungista nimen Doriskoksen tasanko (). Roomalaisella kaudella Doriskoksen kautta kulki Via Egnatia, ja siitä länteen sijaitsi Traianopolis.

Doriskos oli linnoitettu kaupunki, joka hallitsi tärkeää Hebros-joen ylityspaikkaa. Persialaiset valtasivat alueen Dareioksen sotaretken aikaan. Sinne kokoontuivat myös Kserkseen joukot ennen vuoden 480 eaa. hyökkäystä Kreikkaan. Liviuksen aikaan Doriskos vaikuttaa olleen pelkkä linnoituspaikka.

Kaupungin paikalta on löydetty muurien ja rakennusten jäänteitä. Läheltä on löydetty kappale Via Egnatiaa.

## Lähteet
Ide (Traakia)

**Ide** () oli antiikin aikainen kaupunki ja kaupunkivaltio (*polis*) Traakian Khersonesoksella nykyisen Turkin alueella. Se sijoitetaan noin kilometri pohjoiseen nykyisestä Çanakkalen maakunnan Güneylin kylästä.

Ide sijaitsi Traakian Khersonesoksen pohjoisrannikolla itään Paionista ja länteen Lysimakheiasta. Kaupungista ei tiedetä juuri mitään. Ainoa maininta siitä on Pseudo-Skylaksilla.

## Lähteet
Kraig Nienhuis

**Kraig Nienhuis** (s. 9. toukokuuta 1962 Sarnia, Ontario, Kanada) on uransa päättänyt kanadalais-itävaltalainen jääkiekkoilija. Nienhuis pelasi urallaan 87 NHL-ottelua kolmen kauden aikana ennen siirtymistään Eurooppaan. Nienhuis pelasi karkeasti neljä kautta Itävallassa Klagenfurtin joukkueessa ja sai sen myötä Itävallan kansalaisuuden. Hän edusti Itävaltaa vuoden 1996 MM-turnauksessa. Hän pelasi turnauksessa kuusi ottelua ilman tehopisteitä.
Kauden 1998-1999 aluksi Nienhuis pelasi seitsemän ottelua Italiassa Milanon joukkueessa ennen paluutaan Pohjois-Amerikkaan. Hän pelasi siellä kauden 2001 loppuun UHL-liigan Port Huronin joukkueessa ja päätti sitten uransa.

## Lähteet
Lysimakheia (Myysia)

**Lysimakheia** (, myös *Lysimakhia*, ; ) oli antiikin aikainen kaupunki Myysiassa Vähässä-Aasiassa nykyisen Turkin alueella. Se sijoitetaan lähelle nykyistä İzmirin maakunnan Merdivenliä.

Lysimakheia oli pieni kaupunki, jonka mainitsee vain Plinius vanhempi. Hänen aikanaan sitä ei ollut enää olemassa. Kaupungin nimen perusteella sen oli oletettavasti perustanut tai uudelleennimennyt Lysimakhos hellenistisellä kaudella 300-luvun eaa. lopussa tai 200-luvun eaa. alussa. Kaupungin asukkaasta käytettiin etnonyymiä *Lysimakheus* ().

## Lähteet
Lysimakheia (Traakia)

**Lysimakheia** (, myös *Lysimakhia*, , ) oli antiikin aikainen kaupunki Traakian Khersonesoksella nykyisen Turkin alueella. Se sijaitsi noin neljä kilometriä pohjoiseen nykyisestä Çanakkalen maakunnan Bolayırin kylästä.

Lysimakheian perusti Lysimakhos hellenistisellä kaudella vuonna 309 eaa. Se korvasi varhaisemman Kardian kaupungin.

## Maantiede

Lysimakheia sijaitsi Traakian Khersonesoksen pohjoisrannikolla Melaksenlahden (nyk. Saroksenlahti) etelärannalla lähellä niemimaan juurta. Siitä länteen sijaitsivat Ide ja Paion, koilliseen Kobrys ja Kypassis, ja etelään Paktye. Kaupunki sijaitsi paikalla, jossa se hallitsi tietä Sestoksesta pohjoiseen ja Traakian sisäosiin päin.

## Historia

Lysimakheia perustettiin hellenistisellä kaudella vuonna 309 eaa. Sen perusti Lysimakhos valmistautuessaan taistelemaan vastustajiaan vastaan, sillä sen paikka oli strategisesti edullinen. Hän nimesi sen itsensä mukaan. Saadakseen asukkaita uuteen kaupunkiinsa, Lysimakhos tuhosi läheisen Kardian kaupungin, jonka korvaajaksi Lysimakheia näin tuli. Kaupungin asukkaasta käytettiin etnonyymiä *Lysimakheus* ().

Lysimakhos teki Lysimakheiasta valtakuntansa pääkaupungin, ja se nousi nopeasti merkittäväksi. Hänen kuoltuaan kaupunki tuli seleukidien valtapiiriin. Seleukos II:n sodassa Ptolemaios III:ta vastaan se päätyi viimeksi mainitulle. Myöhemmin kaupunki joko sai vapauden tai vapautti itsensä, ja esiintyy *[[sympoliteia]]ssa* yhdessä Aitolian liiton kanssa. Aitolialaiset eivät kuitenkaan kyenneet takaamaan sen turvallisuutta, ja traakialaiset tuhosivat sen samaan aikaan kun roomalaiset kävivät sotaa Filippos V:tä vastaan.

Antiokhos III kunnostutti kaupungin, keräsi sen hajaantuneen ja osaksi orjiksi joutuneen väestön takaisin, ja hankki sinne uusia asukkaita muualta anteliailla lupauksilla. Tämä ei kuitenkaan vaikuta onnistuneen kovin hyvin, ja roomalaisella kaudella kaupunki taantui edelleen. Viimeinen maininta siitä antiikin aikaisella nimellään on Ammianus Marcellinuksella. Keisari Justinianus I kunnostutti ja linnoitti paikan 500-luvulla, ja sen jälkeen se tunnettiin nimellä *Heksamilion* (, lat. *Hexamilium*).

## Rakennukset ja löydökset

Nykyisessä Bolayırissa on ollut havaittavissa kaupunkiin liittyviä raunioita vielä ainakin 1800-luvulla.

## Lähteet
Lysimakheia

**Lysimakheia** (, myös *Lysimakhia*, ) tai **Lysimachia** (lat., myös *Lysimachea*; ) voi viitata seuraaviin:

* Lysimakheia, antiikin aikainen kaupunki Aitoliassa
* Lysimakheia, antiikin aikainen kaupunki Myysiassa
* Lysimakheia, antiikin aikainen kaupunki Traakian Khersonesoksella

* Lysimachía, järvi Aitolia-Akarnaniassa Kreikassa
* alvet (*Lysimachia*), esikkokasvien suku
Orthagoria

**Orthagoria** () oli antiikin aikainen kaupunki ja kaupunkivaltio (*polis*) Traakiassa nykyisen Kreikan alueella. Sen tarkkaa sijaintia ei tunneta.

Myöskään Orthagorian historiasta ei tiedetä juuri mitään. Plinius vanhemman mukaan Orthagoria olisi ollut Maroneian vanhempi nimi. Erään toisen antiikin aikaisen maantieteilijän mukaan se olisikin ollut Stageiran vanhempi nimi. ​Nykyisin kaupungin arvellaan yleensä sijainneen Maroneiasta itään.

Orthagoria on luetteloitu nykytutkimuksessa polikseksi eli itsenäiseksi kaupunkivaltioksi muun muassa sillä perusteella, että se löi omaa hopea- ja pronssirahaa 300-luvulta eaa. lähtien. Kaupungin kansalaisesta käytettiin etnonyymiä *Orthagoreus* ().

## Lähteet
Paion

**Paion** ( tai ; ) voi viitata seuraaviin:

* paion, runojalka antiikin kreikkalaisessa metriikassa
* Paion eli Paos, antiikin aikainen kaupunki Arkadiassa
* Paion, antiikin aikainen kaupunki Traakian Khersonesoksella
Paion (Traakia)

**Paion** (; ) oli antiikin aikainen kaupunki ja kaupunkivaltio (*polis*) Traakian Khersonesoksella nykyisen Turkin alueella. Se sijoitetaan noin kolme kilometriä pohjoiseen nykyisestä Çanakkalen maakunnan Ocaklısta.

Paion sijaitsi Traakian Khersonesoksen pohjoisrannikolla Alopekonnesoksen ja Kardian tai myöhemmän Lysimakheian välillä. Hieman itään siitä sijaitsi Iden kaupunki. Paionista ei tiedetä juuri mitään. Ainoa maininta siitä on Pseudo-Skylaksilla.

## Lähteet
Sale (Traakia)

**Sale** () oli antiikin aikainen kaupunki ja kaupunkivaltio (*polis*) Traakiassa nykyisen Kreikan alueella. Se sijaitsi lähellä nykyistä Alexandroúpolin kaupunkia.

Sale sijaitsi Doriskoksen tasangolla Traakian etelärannikolla lähellä Hebros-joen suuta. Seutu oli alun perin kikonien maata. Rannikolla Salesta länteen sijaitsivat Zone ja Drys. Roomalaisella kaudella Sale sijaitsi Via Egnatian varrella, ja siitä 15 roomalaista mailia eli noin 22 kilometriä itään sijaitsi Traianopolis. Doriskoksen kaupunki sijaitsi kauempana sisämaassa sekä Salesta että Traianopoliista itään. Salen kaupunkivaltion hallussa olleen alueen kooksi on arvioitu noin 100–200 neliökilometriä.

Salen historiasta tiedetään vain vähän. Herodotos sanoo sen olleen Zonen tavoin Samothrakesta käsin perustettu siirtokunta. Se kuului osan historiaa Samothraken *[[peraia]]*-alueisiin. Klassisella kaudella 400-luvulla eaa. Sale kuului Ateenan johtamaan Deloksen meriliittoon, ja esiintyy liiton verotusluetteloissa vuonna 422/421 eaa.

## Lähteet
Al-Bayda (Jemen)

**Al-Bayda** () on kaupunki Jemenin keskiosissa. Se on Al Baydan maakunnan hallinnollinen keskus.

## Maantiede
Al-Bayda sijaitsee Jemenin keskiosien itäosassa Al Baydan maakunnassa, ja on myös sen hallinnollinen keskus. Kaupunki sijaitsee maantieteellisellä Abyan rannikkoalueen ja al-Baydan ylängön välillä.

## Historia
Al-Bayda sijaitsi aikanaan Pohjois-Jemenin hallitsemien alueiden itänurkassa lähellä Etelä-Jemenin vastaista rajaa. Tämä teki Al-Baydasta ja Haribista pohjoisempana strategisesti huomattavia paikkakuntia Jemenin eri konfliktien aikana. Ne näyttelivät huomattavaa osaa Pohjois-Jemenin sisällissodassa, Pohjois- ja Etelä-Jemenin välisissä konflikteissa sekä maiden yhdistymisen jälkeisessä Jemenin sisällissodassa vuonna 1994.

Myöhemmin al-Baydan alue on ollut tunnettu al-Qaidan toiminnasta ja itse kaupunkiin on tehty esimerkiksi pommi-iskuja. Huthit valtasivat kaupungin al-Baydan Jemenin sisällissodan aikana.

## Väestö
Ympäröivä seutu on harvaan asuttua. Paikalliset kuuluvat Qifa-heimoon ja ovat etupäässä sunnalaisia muslimeja.

## Lähteet
Volkswagen Talagon

**Volkswagen Talagon** on Volkswagenin vuodesta 2021 lähtien Kiinan markkinoille valmistama suurikokoinen crossover-tyyppinen automalli.

Talagon esiteltiin Shanghain autonäyttelyssä huhtikuussa 2021. Se perustuu samalle MQB Evo -pohjalevylle kuin esimerkiksi kahdeksannen sukupolven Golf. Malli on saatavana sekä kuusi- että seitsemänpaikkaisina versioina.

## Lähteet

## Aiheesta muualla
Krar (täsmennyssivu)

**Krar** voi tarkoittaa seuraavia asioita:

* Krar, Etiopiassa ja Eritreassa käytettävä soitin.
* Kansallinen rokotusasiantuntijaryhmä, THL:n pääjohtajan asettama työryhmä.

## Lähteet
Gabriel Wikström

**Per Johan Gabriel Wikström** (s. 21. helmikuuta 1985 Skinnskatteberg) on ruotsalainen sosiaalidemokraattisen puolueen poliitikko. Hän toimi vuosina vuosina 2011–14 Ruotsin sosiaalidemokraattisen nuorisoliiton puheenjohtajana ja 2014–17 Ruotsin kansanterveys-, sairaanhoito- ja urheiluministerinä. Hän jäi sairauslomalle toukokuussa 2017 työuupumisen takia ja erosi pari kuukautta myöhemmin virastaan. 

Wikström olisi noussut valtiopäiväedustajaksi varasijalta maaliskuussa 2018, mutta hän kieltäytyi. Vuonna 2020 hänet valittiin koordinoimaan Löfvenin hallituksen työtä kestävän kehityksen saavuttamiseksi.

## Lähteet

## Aiheesta muualla
* Gabriel Wikström Ruotsin valtiopäivien verkkosivuilla 
* Gabriel Wikström Ruotsin hallituksen verkkosivuilla
Kunnallinen protokolla

**Kunnallinen protokolla** on kaupungin tai kunnan käyttämä arvojärjestys. Protokollan mukaan ylimpänä on valtuuston puheenjohtaja, joka on poliittisesti korkein henkilö. Hänet on valittu vaaleilla ja nimetty kanssavaltuutettujen keskuudesta. Korkeinta poliittista toimeenpanovaltaa on yleensä kunnanhallituksen puheenjohtajalla. 

Kunnan virkakoneistoa johtaa puolestaan kunnanjohtaja tai kaupunginjohtaja. Hän ei ole poliittinen henkilö vaan toimii virkavastuulla ja hänet on valinnut kaupunginvaltuusto kaupunginhallitusen esityksestä, ja jolle kunnanjohtaja on vastuussa. 
Edustusprotokollassa kunnanjohtaja sijoittuu yleensä riviin kolmanneksi. 

Joissakin kunnissa ja kaupungeissa on pormestari, joka on poliittinen henkilö ja vaaleilla valittu. Hänellä on niin sanottu kaupunginhallituksen puheenjohtajan rooli sekä kaupungin- tai kunnanjohtajan rooli.

Kunnanhallitus on vastuussa valtuustolle ja kunnanjohtaja hallitukselle. Valtuusto voi erottaa molemmat ja myös nimittää molemmat.

Samanlainen protokolla on monessa kuntayhtymässä ja maakuntaliitossa. Poliittista toimintaa ohjaa kuntalaki ja useasti kunnassa hallintosääntö.

## Järjestys
# Valtuuston puheenjohtaja
# Hallituksen puheenjohtaja / pormestari
# Valtuuston varapuheenjohtaja
# Hallituksen varapuheenjohtaja
# Kunnanhallitus
# Lautakuntien puheenjohtajat

(käsitteet voivat vaihdella kunnittain)

## Lähteet
*  Kuntalaki
Ksenoestrogeenit

**Ksenoestrogeenit** ovat elimistön ulkopuolella esiintyviä estrogeeniä jäljitteleviä hormoneita. Ksenoestrogeenit voivat olla joko luonnossa esiintyviä tai ihmisen synteettisesti valmistamia kemiallisia yhdisteitä. 

Monet tutkijat pitävät ksenoestrogeenejä vakavina ympäristöhaittoina, jotka toimivat hormonihäirikköinä. Ne voivat aiheuttaa ennenaikaisen murrosiän tai muita lisääntymisterveydellisiä haittoja.

## Ksenoestrogeenien tyyppejä
### Synteettiset
*Bisfenoli A, ftalaatit, polyklooratut bifenyylit, DDT, etinyyliestradioli
### Luonnossa esiintyvät
*Kasviestrogeenit eli fytoestrogeenit
*Mykoestrogeenit eli sieniestrogeenit

## Katso myös
* Ksenoandrogeenit

## Lähteet

## Aiheesta muualla
*
Jesse Seppälä

**Jesse Joona Mikael Seppälä** (s. 7. tammikuuta 2002 Espoo) on suomalainen jääkiekkoilija, joka edustaa SM-liigajoukkue Helsingin IFK:ta. Hän on pelipaikaltaan vasen laitahyökkääjä, mutta Seppälä osaa pelata myös keskellä.

## Ura
### Seuraura
Seppälä on Espoo Bluesin kasvatti. Hän oli kaudella 2017–2018 C-nuorten SM-karsinnoissa tehoilla 22+38=60 joukkueensa paras syöttäjä ja Seppälä jakoi sisäisen pistepörssin voiton Niko Huuhtasen kanssa. He jakoivat koko sarjan pistepörssin neljännen sijan Ässien Thomas Hölsömäen kanssa. Seppälä voitti kauden päätteeksi C-nuorten Suomen-mestaruuden. Kaudeksi 2018–2019 hän siirtyi Tapparan organisaatioon. Seppälä pelasi suurimman osan kaudestaan seuran B-nuorissa. Hänet valittiin kauden päätteeksi B-nuorten SM-sarjan toiseen tähdistökentälliseen.

WHL-joukkue Edmonton Oil Kings varasi Seppälän 52. pelaajana . Hän siirtyi joukkueeseen kaudeksi 2019–2020. Seppälän kausi jäi kuitenkin vaisuksi ja hän teki 17 pelaamassaan ottelussa vain yhden maalin.

Kaudeksi 2020–2021 Seppälä palasi Suomeen ja siirtyi Helsingin IFK:n U20-joukkueeseen. Kaudella 2021–2022 hän nousi joukkueen varakapteeniksi. Seppälä debytoi samalla kaudella myös seuran SM-liigajoukkueessa, jossa hän pelasi kaksi runkosarjaottelua. Seppälä teki liigadebyyttinsä 15. joulukuuta 2021 KalPaa vastaan. Hänelle avautui paikka HIFK:n kokoonpanosta, kun Jere Innala oli pelikiellossa ja Roni Hirvonen liittyi Suomen alle 20-vuotiaiden MM-joukkueen mukaan. Seppälä merkittiin heti joukkueen ykkösketjun vasempaan laitaan Eetu Koivistoisen ja Juha Jääskän viereen. Hän sai ottelussa jääaikaa 10.51 minuuttia. Seppälä sai myös kakkossyöttöpisteen Koivistoisen tekemään maaliin siirretyn rangaistuksen aikana. Hänelle merkittiin ottelusta teholukema –1.

Kesäkuussa 2022 Seppälä teki HIFK:n kanssa kaksivuotisen SM-liigasopimuksen. Hän pelasi varsinaisella tulokaskaudellaan 2022–2023 47 runkosarjaottelua tehopistein 1+4=5 ja yhdeksän pudotuspeliottelua tehden yhden maalin. Seppälä teki liigauransa avausmaalin 5. marraskuuta 2022 vieraissa Porin Ässiä vastaan. Hänen maalinsa hyväksyttiin videotarkituksen jälkeen. Seppälä edusti HIFK:ta kauden aikana myös Spengler Cupissa, jossa hän pelasi kolme ottelua ilman tehopisteitä. Toukokuussa 2023 Seppälä teki seuran kanssa kaksivuotisen jatkosopimuksen.

Kausi 2024–2025 Seppälällä päättyi loukkaantumisen vuoksi jo joulukuussa 2024. Helmikuussa 2025 hän teki HIFK:n kanssa kaksivuotisen jatkosopimuksen.

### Maajoukkueura
Seppälä pelasi alle 18-vuotiaiden Hlinka Gretzky Cupissa vuonna 2019. Hän edusti myös Suomen alle 17-vuotiaiden maajoukkuetta World U-17 Hockey Challengessa vuonna 2018 voittaen hopeaa sekä Euroopan nuorten olympiafestivaaleilla vuonna 2019, jolloin Seppälä voitti pronssia. Yhteensä hän on pelannut kaksi nuorten ja 36 poikien maaottelua.

## Muuta
Seppälän isoveljet Jere ja Joonas ovat pelanneet myös jääkiekkoa. Heistä Jere pelasi omalla urallaan puolustajana pudotuspelit mukaan lukien yhteensä 352 SM-liigaottelua Espoo Bluesissa, Porin Ässissä ja SaiPassa.

## Tilastot

## Lähteet
*
*
*

### Viitteet
Volkswagen Passat (Kiina)

**Volkswagen Passat** on Volkswagenin vuodesta 2018 lähtien Kiinan markkinoille valmistama ylemmän keskiluokan automalli. Se korvasi Passat NMS -mallin, jota myytiin myös Pohjois-Amerikassa. Kiinalainen Passat perustuu samalle MQB-pohjalevylle kuin Euroopassa myytävä Passat (B8), mutta on sitä 16 senttimetriä pidempi. Eurooppalaista Passatia myydään Kiinassa Volkswagen Magotan -nimisenä. 

Moottorivalikoimassa ovat 1,4- (150&nbsp;hv) ja 2,0-litraiset (186/220&nbsp;hv) TSI-bensiinimoottorit. Lisäksi saatavana on ladattava hybridimalli, jossa 1,4-litraisen bensiinimoottorin ja sähkömoottorin yhteisteho on 211 hevosvoimaa.

## Lähteet

## Aiheesta muualla
Sepp Lichtenegger

**Josef "Sepp" Lichtenegger** (s. 13. marraskuuta 1937 Bad Goisern am Hallstättersee, Itävalta; toisen lähteen mukaan 28. helmikuuta 1938) on itävaltalainen mäkihyppääjä.

Lichtenegger sijoittui Keski-Euroopan mäkiviikon kokonaiskilpailussa toiseksi vuodenvaihteessa 1966–1967. Hän saavutti tuolloin ainoat mäkiviikon palkintokorokepaikkansa oltuaan kolmas sekä Innsbruckissa että Bischofshofenissa. Kahta kautta myöhemmin hän oli mäkiviikolla kahdestoista.

Lichtenegger sijoittui Innsbruckin olympialaisissa 1964 normaalimäessä 11:nneksi ja suurmäessä 43:nneksi. Grenoblessa 1968 hän oli suurmäessä 28:s ja normaalimäessä 29:s.

## Lähteet
Maastohiihdon maailmancup 2021–2022

**Maastohiihdon maailmancup 2021–2022** oli historian 41. virallinen maailmancup-kausi. Kausi alkoi 26. marraskuuta 2021 Suomen Rukalla ja päättyi 13. maaliskuuta 2022 Falunissa Ruotsissa.

## Kilpailukalenteri
:*Lähde: FIS*

### Miehet

### Naiset

## Maailmancupin pisteet
### Miehet
Lähde: FIS

#### Kokonaiskilpailu

#### Normaalimatkat

#### Sprintti

### Naiset
Lähde: FIS

#### Kokonaiskilpailu

#### Normaalimatkat

#### Sprintti

## Lähteet
Al-Mahwit

**Al-Mahwit** () on kaupunki Jemenissä. Se on al-Mahwitin maakunnan hallinnollinen keskus.

## Maantiede

Al-Mahwit sijaitsee Jemenin al-Mahwitin maakunnassa. Kaupunki on maakunnan hallinnollinen keskus. Pääkaupunki Sanaahan idässä on matkaa noin 120 kilometriä. Kaupungin lähiseutu on hyvin vuoristoista.

## Historia
Al-Mawhitin kaupungilla on pitkä historia. Sen vanhakaupunki tunnetaan esimerkiksi omalaatuisesta arkkitehtuuristaan. Paikallisia taloja rakennettiin lähiympäristössä saatavilla rakennusmateriaaleilla.

Al-Mahwitin alue ja myös kaupunki itsessään olivat pitkään hyvin syrjäisiä. Kaupungin asukasluku oli vielä 1980-luvun alussa alle 10&nbsp;000. Syrjäseudulla muun Jemenin kehittyminen ei pitkään juuri tuntunut al-Mahwitissa. Tilanne alkoi kuitenkin viimein muuttua 1980-luvun aikana, jolloin kaupunki sai ensimmäistä kertaa esimerkiksi päällystettyjä teitä, sähköä ja viemärijärjestelmän. Al-Mahwitissa kehittyi myös 1970-luvulla perustetun al-Mahwitissain maakunnan hallinnollinen keskuksena, jonne sijoitettiin hallinnollisia virastoja.

## Väestö
Kaupungin asukkaat ovat pääasiassa zaidilaisia muslimeja.

## Lähteet
Misty Copeland

**Misty Copeland** (s. 10. syyskuuta 1982 Kansas City, Missouri) on yhdysvaltalainen balettitanssija. Hänet ylennettiin vuonna 2015 ensimmäisenä afroamerikkalaisena naisena ensitanssijaksi American Ballet Theatressa, joka on yksi Yhdysvaltain arvostetuimmista balettiseurueista. Tanssiuran lisäksi Copeland on julkaissut useita kirjoja.

## Ura
Copeland aloitti tanssimisen 13-vuotiaana, ja hänen lahjakkuutensa huomattiin nopeasti. Copeland sai kiinnityksen American Ballet Theatreen vuonna 2001, ja sai ylennyksen soolotanssijaksi vuonna 2007. Hän on esittänyt päärooleja muun muassa baleteissa ''Tulilintu'', *[[Coppélia]]* ja *[[Joutsenlampi]]*. 

Copeland on julkaissut useita kirjoja, esimerkiksi muistelmateoksen *Life in Motion: An Unlikely Ballerina* (2014) ja kaksi lastenkirjaa. Copeland esiintyi Princen musiikkivideolla ”Crimson and Clover” (2009) sekä tämän kiertueella vuonna 2010. Lisäksi Copeland on esiintynyt Broadway-musikaalissa vuonna 2015 ja elokuvassa ''Pähkinänsärkijä ja neljä valtakuntaa'' (2018). Hän on esiintynyt Under Armourin, Dr Pepperin ja BlackBerryn mainoskampanjoissa.

## Lähteet

## Aiheesta muualla

*Misty Copelandin kotisivut 
*Misty Copeland American Ballet Theatren verkkosivuilla
Volkswagen ID.6

**Volkswagen ID.6** on Volkswagenin vuodesta 2021 lähtien Kiinan markkinoille valmistama crossover-tyyppinen sähköautomalli. Autosta valmistetaan kahta toisistaan hieman ulkonäöltään eroavaa versiota. Volkswagenin ja FAW:n yhteisyrityksen valmistaman mallin nimi on ID.6 Crozz, SAIC-Volkswagenin malli on puolestaan ID.6 X. 

ID.6 esiteltiin Shanghain autonäyttelyssä huhtikuussa 2021. Se perustuu samalle MEB-pohjalevylle kuin esimerkiksi pienemmät Volkswagen ID.3- ja ID.4-mallit. Istuimet on jaettu kolmeen riviin ja istumapaikkoja on kuusi tai seitsemän versiosta riippuen. 

Takavetoinen malliversio on saatavana joko 177- tai 201-hevosvoimaisella moottorilla. Nelivetoisessa mallissa on kaksi sähkömoottoria, joiden yhteisteho on 302 hevosvoimaa. 
 

## Lähteet

## Aiheesta muualla
Max Bulla

**Max Bulla** (26. syyskuuta 1905 Wien – 1. maaliskuuta 1990 Pitten, Ala-Itävalta) oli itävaltalainen maantiepyöräilijä. Hän kilpaili ammattilaisena vuosina 1926–1939, 1941–1942 ja 1946–1949 edustaen useita joukkueita sekä kilpaillen välillä myös ilman joukkuetta.

Bulla voitti Züri-Metzgeten 1931 tasa-ajalla ennen saksalaista Karl Altenburgeria. Hän voitti vuoden 1933 Sveitsin ympäriajon yhdeksän minuutin ja yhden sekunnin erolla sveitsiläiseen Albert Büchiin. Hän voitti Ranskan ympäriajossa kolme etappia 1931 ja Espanjan ympäriajossa kaksi etappia 1935. Hän voitti maantieajon Itävallan-mestaruuden 1926 ja 1927.

## Saavutuksia

Lähteet: Cycling Archives, Pro Cycling Stats, Memoire-du-Cyclisme
;1926
:Maantieajon Itävallan-mestaruus
;1927
:Maantieajon Itävallan-mestaruus
;1928
:MM-kilpailut, maantieajossa kuudes
;1929
:MM-kilpailut, maantieajossa kahdeksas
;1930
:Züri-Metzgete, kolmas
:MM-kilpailut, maantieajossa kymmenes
;1931
:Tour du lac Léman, voitto
:Züri-Metzgete, voitto
:Saksan ympäriajo, 15. etapin voitto
:Ranskan ympäriajo, kokonaiskilpailussa viidestoista, 2., 12. ja 17. etapin voitto, 7. ja 10. etapilla toinen, 4. ja 5. etapilla kolmas
:Marseille–Lyon, voitto
:MM-kilpailut, maantieajossa viides
;1932
:Ranskan ympäriajo, kokonaiskilpailussa yhdeksästoista, 15. etapilla kolmas
;1933
:Tour du Vaucluse, toinen
:Grand Prix des Nations, voitto
:Sveitsin ympäriajo, kokonaiskilpailun sekä 2. ja 3. etapin voitto
;1934 
:Sveitsin ympäriajo, 5. etapin voitto
;1935
:Espanjan ympäriajo, kokonaiskilpailussa viides, 8. ja 10. etapin voitto, 11. ja 12. etapilla toinen, 7., 13. ja 14. etapilla kolmas
:Züri-Metzgete, viides
;1936
:Sveitsin ympäriajo, 7. etapin voitto

## Lähteet
Säiekipinäheinä

**Säiekipinäheinä** (*Isachne mauritiana*) on heinäkasvien (Poaceae) heimoon, kipinäheinien (*Isachne*) sukuun kuuluva kasvilaji. Se on monivuotinen ja rönsyllinen heinä, joka voi kasvaa 30–60 cm korkeaksi. Säiekipinäheinä on kasvutavaltaan koheneva ja sen varren solmukohdat ovat juurehtivia. Lehtilavat ovat 5–20 cm pitkiä ja 0,3–1,7 cm leveitä, muodoltaan tasasoukkia tai suikeita. Kukintona on tiivis, 10–20 cm pitkä röyhy. Tähkylät ovat munanmuotoisia ja 1,2–1,8 mm pitkiä. Tähkylöiden kaleet ovat tähkylänpituisia ja kaljuja tai kärjistään harvakarvaisia. Helpeet ovat kaljuja ja tylppäkärkisiä; ulkohelve on hieman sisähelvettä suurempi. Kukat ovat kaksineuvoisia.

Säiekipinäheinä kasvaa metsissä 1000–2000 metrin korkeudella merenpinnasta. Lajia tavataan Afrikassa Ghanasta itään Keniaan ja etelään Zimbabween ja Mosambikiin ulottuvalla alueella sekä Madagaskarilla ja Mauritiuksella.

Säiekipinäheinän tieteellisen nimen lajinimi (*mauritiana*) viittaa Mauritiukseen.

## Lähteet
* Flora of Zambia: ''Isachne mauritiana'' 

## Aiheesta muualla
* Laji.fi: Säiekipinäheinä (''Isachne mauritiana'')
* JSTOR Global Plants: ''Isachne mauritiana'' 
* Global Biodiversity Information Facility (GBIF): ''Isachne mauritiana''
Kampasaniaiskasvit

**Kampasaniaiskasvit** (Blechnaceae) on Polypodiales-lahkoon kuuluva saniaisheimo, joka sisällytetään toisinaan raunioiskasveihin (Aspleniaceae). Kampasaniaiskasveihin kuuluu 7–13 sukua ja reilut 200 lajia.

Lähes kaikki kampasaniaiskasvien heimon lajit ovat maalla tai kivillä kasvavia saniaisia. Lajien lehtien ulkonäkö vaihtelee suuresti; lehdet ovat joko liuskoittuneita tai yhteen tai useampaan kertaan parilehdykkäisiä. Joidenkin heimoon kuuluvien sukujen saniaisilla on erilliset sekä ulkonäöltään erilaiset kasvu- ja itiölehdet. Jotkin kampasaniaiset (*Blechnum*) sekä *[[Sadleria]]*-suvun lajit kasvattavat lyhyen ja pystyn, puunrunkoa muistuttavan varren, minkä myötä ne muistuttavat enemmän käpypalmuja kuin saniaisia. Kampasaniaiskasvien lajien itiöpesäkkeiden ulkonäkö vaihtelee, mutta tyypillisesti ne sijaitsevat lehdyköiden tai lehtien liuskojen keskirangan molemmin puolin. Itiöt ovat usein pavunmuotoisia.

Kampasaniaiskasveihin kuuluvia lajeja kasvaa lähes kaikkialla maapallolla, mutta lajirunsaus on suurinta eteläisen pallonpuoliskon trooppisilla alueilla. Monia kampasaniaisia (*Blechnum*), vitjasaniaisia (*Woodwardia*) sekä *[[Doodia]]*-suvun lajeja kasvatetaan koristekasveina.

## Sukuja
* *[[Blechnidium]]*
* *[[kampasaniaiset|Blechnum]]* – kampasaniaiset
* *[[Brainea]]*
* *[[Chieniopteris]]*
* *[[Diploblechnum]]*
* *[[Doodia]]*
* *[[Pteridoblechnum]]*
* *[[Sadleria]]*
* *[[Salpichlaena]]*
* *[[Steenisioblechnum]]*
* *[[Stenochlaena]]*
* *[[kampasulat|Struthiopteris]]* – kampasulat
* *[[vitjasaniaiset|Woodwardia]]* – vitjasaniaiset

Oseaniansiivet (*Oceaniopteris*) ja kampasanikat (*Parablechnum*) yhdistetään mahdollisesti kampasaniaisiin.

## Lähteet

## Aiheesta muualla
* Laji.fi: Kampasaniaiskasvit (Blechnaceae)
* Global Biodiversity Information Facility (GBIF): Blechnaceae 
* Flora of North America: Blechnaceae
Higher (Clean Banditin kappale)

**Higher** on brittiläisyhtyeen Clean Banditin musiikkikappale, jolla vierailee myös puertoricolaisamerikkalainen laulajaräppäri Iann Dior. Sen julkaisivat Atlantic Records ja Warner Music Group digitaalisesti ladattavana singlenä 29. tammikuuta 2021. Kappaleen ovat sanoittaneet Dan Smith, Jack Patterson ja Mark Ralph, joista kaksi viimeisintä myös tuottivat sen Grace Chatton kanssa. Kappaleen musiikkivideo julkaistiin singlen julkaisupäivänä ja sillä nähdään mies sekä laulamassa että tanssimassa trooppisella saarella.

"Higher" oli kaupallisesti huono menestys, sen päästyä singlelistan kymmenen parhaan ainoastaan Uudessa-Seelannissa. 

## Lähteet
Drive (Clean Banditin ja Topicin kappale)

**Drive** on brittiläisyhtyeen Clean Banditin sekä saksalaisen DJ-tuottajan Topicin musiikkikappale, jolla vierailee myös brittiläislaulaja Wes Nelson. Sen julkaisi Atlantic Records digitaalisesti ladattavana singlenä 30. heinäkuuta 2021. Kappaleen ovat sanoittaneet Alex Oriet, Alexander Tidebrink, David Phelan, Grace Chatto, Henry Tucker, Jack Patterson ja Topic, joista Chatto, Patterson ja Mark Ralph myös tuottivat sen Salt Wivesin kanssa. Kappaleen musiikkivideon ohjasi Dan Massie ja se julkaistiin 6. elokuuta 2021.

"Drive" oli kaupallisesti huono menestys, sen päästyä singlelistan kolmenkymmenen parhaan joukkoon ainoastaan Irlannissa ja Isossa-Britanniassa. Kappale on myynyt Isossa-Britanniassa hopeaa.

## Lähteet
Puusaniainen

**Puusaniaiset** ovat suhteellisen alkeellisia saniaisia, jotka kuuluvat Cyatheales-lahkoon. Puusaniaislajeista monet kuuluvat saniaispuukasvien (Cyatheaceae) tai rankasaniaiskasvien (Dicksoniaceae) heimoon.

Puusaniaiset voivat kasvaa 25 metriä korkeiksi; jotkin lajit vielä korkeammiksikin. Puusaniaisten kärkikasvupiste muodostaa rykelmän lehtiä, jotka ovat usein lehdyköiksi jakautuneita sekä muutamia metrejä pitkiä. Puusaniaisten runko muodostuu kasvin juurista.

Puusaniaisia on kasvanut maapallolla jo triaskaudelta lähtien. Muun muassa saniaispuukasvit sekä rankasaniaiskasvit ovat olleet melko monimuotoisia sekä suhteellisen yleisiäkin jura- ja liitukausilla. Nykyisin kasvavia lajeja on kuitenkin kasvanut maapallolla ainoastaan kenotsooisella maailmankaudella. Nykyisin monia puusaniaislajeja tavataan vain tropiikissa kosteassa ilmastossa. Lisäksi monet lajit kasvavat vain tietyillä pienillä ja eristyneillä alueilla, kuten saarilla tai tropiikin vuorilla. Moni puusaniaislaji on harvinaistunut myös ihmisten liiallisen keräilyn seurauksena, ja nykyisin monet puusaniaislajit ovatkin CITES-sopimuksen lajien listalla.

## Lähteet
* Encylopaedia Britannica: tree fern (plant)
Eino Uusitalo (teollisuusneuvos)

**Eino Vilppu Uusitalo** (8. maaliskuuta 1925 Viitasaari – 3. huhtikuuta 2019) oli suomalainen insinööri ja yritysjohtaja, joka sai teollisuusneuvoksen arvonimen.

Uusitalon vanhemmat olivat liikemies Frans Einar Uusitalo ja käsityönopettaja Naina Aleksandra Tapper ja puoliso 1958–2004 apulaisylilääkäri Erna Helena Wikström. Ylioppilaaksi Uusitalo tuli 1947 ja valmistui diplomi-insinööriksi 1953. Hän oli sitten viisi vuotta Teknillisen korkeakoulun tutkimusassistentti ja valmistui tekniikan lisensiaatiksi 1955. Tekniikan tohtoriksi Uusitalo väitteli 1957.

Vuonna 1960 Uusitalo siirtyi Rikkihappo-yrityksen palvelukseen, ensin tehdassuunnittelijaksi, sitten suunnittelupäälliköksi ja vuodesta 1969 apulaisjohtajaksi. Kun Rikkihappo Oy ja Typpi Oy fuusioituivat Kemiraksi, Uusitalosta tuli yhtiön teknillisen ryhmän johtaja. Uusitalo vastasi useista yhtiön merkittävistä tehdashankkeista, mutta oli myös mukana vientitoiminnassa. Kemiran johtokunnan jäsen hänestä tuli 1986 ja varapääjohtaja sekä samalla johtokunnan varapuheenjohtaja 1987. Teollisuusneuvoksen arvonimen Uusitalo sai vuonna 1989. 

## Lähteet
Chain My Heart

**Chain My Heart** on saksalaisen DJ-tuottajan Topicin sekä yhdysvaltalaislaulajan Bebe Rexhan musiikkikappale. Sen julkaisi Virgin Records singlenä 11. kesäkuuta 2021. Kappaleen ovat sanoittaneet Rexha, Alexander Tidebrink, Topic ja Petter Tarland, joista Topic myös tuotti sen. Kappaleen musiikkivideon ohjasi Jason Lester ja se julkaistiin 13. heinäkuuta 2021.

"Chain My Heart" oli kaupallisesti huono menestys, sillä se pääsi singlelistalle ainoastaan Saksassa.

## Lähteet
Heraian kisat

**Heraian kisat** () olivat antiikin Kreikassa Olympian pyhäkköalueella järjestetyt naisten urheilukilpailut. Heraian kisat järjestettiin neljän vuoden välein samassa yhteydessä, kun jumalatar Heran kuvapatsaalle puettiin uusi peplos Heran temppelissä.

Heraian kisoista tiedetään vain vähän. 100-luvulla jaa. kirjoittaneen kreikkalaisen matkakirjailija Pausaniaan mukaan kilpailun järjestäjäkomitean muodosti 16 naista Eliin kaupungista. Kilpailuun kuului naimattomien naisten juoksukilpailuja Heran temppelin viereisellä stadionilla, jonka rata oli lyhyempi kuin miesten vastaavissa kilpailuissa eli Olympian kisoissa käytetty. Naiset kilpailivat kolmessa ikäryhmässä, ja voittajat saivat palkinnokseen oliiviseppeleen ja itseään kuvaavan taulun temppeliin. Kilpailijat juoksivat hiukset vapaina khiton yllään. Ei tiedetä, oliko katsomossa myös miehiä.

## Lähteet
Tick Tock (Clean Banditin ja Mabelin kappale)

**Tick Tock** on brittiläisyhtyeen Clean Banditin ja brittiläislaulajan Mabelin musiikkikappale, jolla vierailee myös yhdysvaltalaisräppäri 24kGoldn. Sen julkaisi Atlantic Records Clean Banditin tulevan kolmannen studioalbumin ensimmäisenä singlenä 21. elokuuta 2020. Kappaleen ovat sanoittaneet Mabel, 24kGoldn, Kamille, Grace Chatto ja Jack Patterson, joista kaksi viimeisintä myös tuottivat sen Mark Ralphin kanssa. Kappale on liitetty myös Mabelin High Expectations-debyyttistudioalbumille. Kappaleelle on toteutettu myös itse Clean Banditin ohjaama musiikkivideo, joka julkaistiin singlen julkaisupäivänä.

"Tick Tock" oli kaupallisesti kohtalainen menestys, sen päästyä singlelistan viiden parhaan joukkoon Skotlannissa sekä kymmenen parhaan joukkoon Belgian Valloniassa, Isossa-Britanniassa, Libanonissa ja Slovakiassa. Clean Bandit ja Mabel ovat esittäneet kappaleen livenä muun muassa The Voice Kids UK:n neljännen tuotantokauden finaalissa 29. elokuuta 2020.

## Lähteet
Cyatheales

**Cyatheales** on Polypodiopsida-luokkaan kuuluva saniaislahko, johon kuuluu kahdeksan heimoa. Heimoista saniaispuukasvit (Cyatheaceae) on lajimäärältään selvästi suurin.

Cyatheales-lahkon lajien varret voivat olla joko puumaisia tai maavarsia. Lahkoon kuuluvista heimoista puumaisiksi kasvavia puusaniaisia on saniaispuukasvien (Cyatheaceae), rankasaniaiskasvien (Dicksoniaceae) ja Cibotinaceae-heimoissa. Lahkon lajien itiöpesäkkeet sijaitsevat lehtien alapinnoilla tai reunoilla. Lajien gametofyytit ovat vihreitä ja sydämenmuotoisia.

## Heimoja
* **[[Cibotiaceae]]**
** 1 suku (entinsiivet *Cibotium*) ja 8 lajia
* **[[Culcitaceae]]**
** 1 suku (vuotasiivet *Culcita*) ja 2 lajia
* **[[saniaispuukasvit|Cyatheaceae]]** – saniaispuukasvit
** 7 sukua ja noin 435 lajia
* **[[rankasaniaiskasvit|Dicksoniaceae]]** – rankasaniaiskasvit
** 3 sukua ja noin 15 lajia
* **[[Loxsomataceae]]**
** vain yksi laji (*[[Loxsomopsis pearcei]]*)
* **[[Metaxyaceae]]**
** vain yksi laji (*[[Metaxya rostrata]]*)
* **[[Plagiogyriaceae]]**
** 1 suku (*[[Plagiogyria]]*) ja noin 15 lajia
* **[[Thyrsopteridaceae]]**
** vain yksi laji (*[[Thyrsopteris elegans]]*)

## Lähteet

## Aiheesta muualla
* Laji.fi: Cyatheales
* iNaturalist: Lahko Cyatheales
* UniProt: Taxonomy – Cyatheales 
* Integrated Taxonomic Information System (ITIS): Cyatheales 
* Global Biodiversity Information Facility (GBIF): Cyatheales
Tunisian jääkiekkomaajoukkue

**Tunisian jääkiekkomaajoukkue** edustaa Tunisiaa kansainvälisissä jääkiekko-otteluissa. Maan jääkiekkoliitto Association Tunisienne de Hockey sur Glace (englanniksi The Tunisian Ice Hockey Association, ATHG) on liittynyt Kansainvälisen jääkiekkoliiton IIHF:n jäseneksi syyskuussa 2021. Maan jääkiekkoliitto on muodollisesti perustettu vuonna 2013. Tunisia oli neljäs Afrikan valtio ja kahdeksas Arabimaa, joka liittyi IIHF:iin. Vuosina 2022 ja 2023 liiton johtajana toimi Ihab Ayed, ja maassa oli yksi jäähalli, yksi ulkokaukalo ja 55 rekisteröitynyttä miesjääkiekkoilijaa. Hän toimi tehtävässä myös vuonna 2025, jolloin miespelaajien määrä oli laskenut 43 pelaajaan.

Maan kaukalot eivät kuitenkaan tuolloin täyttäneet virallisen jääkiekkokaukalon mittoja, ja maan jääkiekkotoimintaa johdettiinkin pääosin ulkomailta käsin. Vuonna 2023 Tunisiaa ei ollut sijoitettu jääkiekon maailmanrankingiin.

## Historiaa
Vuonna 2016 Tunisiassa ei vielä harrastettu jääkiekkoa, ja maan kaukalotkin olivat kooltaan noin 300 neliömetriä, eli sopimattomia jääkiekkoiluun. Tuolloin monet tunisialaistaustaiset pelaajat olivatkin ulkomailta, kuten Ranskasta, muualta Euroopasta ja Pohjois-Amerikasta. Tuolloin Tunisia aloitti kuitenkin Ihab Ayedin johdolla jääkiekkoilun määrätietoisen kehittämisen maassa. Päämäärinä oli tehdä yhteistyötä maan nuoriso- ja urheiluministeriön kanssa, jotta Tunisiaan saataisiin uskottava jääkiekkoliitto ja viralliset mitat täyttävä kaukalo, joiden myötä maa voisi liittyä IIHF:n jäseneksi. Jo muutamaa vuotta aikaisemmin Ayed, joka itsekin oli kiekkoillut Pariisissa, kokosi tunisialaistaustaisista pelaajista Carthage Eagles -joukkueen. Se on ottanut osaa muun muassa African Cupiin.

## Lähteet
École nationale des chartes

**École nationale des chartes** on ranskalainen *[[Grandes écoles|grande école]]* ja yliopisto PSL:ssä, joka on erikoistunut historiallisiin tieteisiin. Se on perustettu vuonna 1821. Kilpailevilla tenteillä rekrytoidut ja virkamiesharjoittelijan asemassa olevat opiskelijat saavat arkistonhoitaja-paleografin tutkinnon väitöskirjan suoritettuaan. He työskentelevät yleensä kulttuuriperinnön kuraattorina arkistoissa ja visuaalisissa aloilla, kirjaston kuraattorina tai humanististen ja yhteiskuntatieteiden luennoitsijoina ja tutkijoina. Vuonna 2005 koulussa otettiin käyttöön myös maisterin tutkinnot, joihin rekrytoitiin hakemussalkun perusteella, ja vuonna 2011 tohtorin tutkinnot.

## Viitteet

## Lähteet
* École des chartes kotisivut
Topic (DJ)

**Topic** (oikealta nimeltään **Tobias Topic**, s. 23. maaliskuuta 1992 Solingen, Saksa) on saksalainen DJ, tuottaja ja muusikko. Hän nousi suuren yleisön tietoon vuonna 2014 julkaistuaan kappaleen "Light It Up", jonka musiikkivideota on katsottu YouTubessa yli miljoona näyttökertaa. Vuotta myöhemmin hän sai lisää näkyvyyttä julkaistuaan debyyttialbuminsa nimeltään *Miles*, joka pääsi listoille muun muassa Itävallassa ja Saksassa.

Topic on kotoisin Saksan Solingenista, mutta hänen sukujuurensa ovat kroatialaiset. Hän kiinnostui musiikin tekemisestä 16-vuotiaana kun hän alkoi käyttämään Logic Studiota, digitaalisen audion työasemaa tuottaakseen musiikkia opettajan ohjeistuksella. Varsinaisen musiikkiuransa hän aloitti sosiaalisessa mediassa häneen yhteyttä ottaneiden YouTube-muusikkojen avustuksella.

## Diskografia

#### Albumit

* Miles (31. heinäkuuta 2015)

#### Singlet

* Light It Up (Jonas Sellen kanssa) (2014)
* Real Stars (Marco Minellan kanssa) (2015)
* Miles (Krismin kanssa) (2015)
* Home (mukana Nico Santos) (2015)
* Fly Away (Lili Pistoriusin kanssa) (2015)
* Find You (Jake Reesen kanssa) (2016)
* Break My Habits (2017)
* Perfect (Ally Brooken kanssa) (2018)
* Sólo Contigo (Juan Magánjn ja Lenan kanssa) (2018)
* Breaking Me (A7S:n kanssa) (2019)
* Like I Love You (Nico Santosin kanssa) (2020)
* Why Do You Lie to Me (A7S:n kanssa, mukana Lil Baby) (2020)
* Lost (Samran kanssa) (2020)
* Your Love (9PM) (ATB:n ja A7S:n kanssa) (2021)
* Chain My Heart (Bebe Rexhan kanssa) (2021)
* Drive (Clean Banditin kanssa, mukana Wes Nelson) (2021)
* My Heart Goes (La Di Da) (Becky Hillin kanssa) (2021)
* Ich bin weg (Boro boro) (Samran kanssa, mukana Arash) (2021)
* Silver Tears (SlimReaperin kanssa, mukana Topic) (2021)

## Lähteet